Diari Oficial de la Generalitat Valenciana


Sumari del DOGV 9881, del 29-06-2024 (2024/6385)

DECRET LLEI 6/2024, de 28 de juny, del Consell, pel qual es prorroguen les reduccions temporals de tarifes en determinats servicis públics de transport que són competència de la Generalitat, per un període de sis mesos.
---------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/06/28/6/dof/vci/html**

### Dades del document

Número de DOGV
:   9881

Data del DOGV
:   29-06-2024

Secció del DOGV
:   I. DISPOSICIONS GENERALS

Número del document
:   2024/6385


Data del document
:   28-06-2024

Organisme emissor
:   Presidència de la Generalitat

Tipus de document
:   Decret llei

Anàlisi jurídica

 Descriptors 

:   * Presidència de la Generalitat
    * Presidència de la Generalitat
    * legislació
    * tarifa de transport
    * ajuda pública

DECRET LLEI 6/2024, de 28 de juny, del Consell, pel qual es prorroguen les reduccions temporals de tarifes en determinats servicis públics de transport que són competència de la Generalitat, per un període de sis mesos. [2024/6385]  
PREÀMBUL  
  
I  
  
El present decret llei establix la pròrroga de les reduccions temporals de tarifes en els servicis públics de transport de la Generalitat per un període de sis mesos en la segona mitat de 2024.  
Durant l'actual escenari econòmic inflacionista s'han promulgat determinades mesures a l'efecte de reduir les tarifes dels títols de transport públic de viatgers, com ara el Decret llei 9/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els servicis de transport terrestre competència de la Generalitat, per un període de sis mesos des de l'1 d'agost de 2023; la Resolució de 14 de juliol de 2023, de la Conselleria de Política Territorial, Obres Públiques i Mobilitat, relativa a la reducció temporal del 50 % de les tarifes dels títols integrats de transport del sistema TAM d'Alacant i el transport metropolità de Castelló, així com dels títols de transport propis de la xarxa del TRAM d'Alacant, a l'empara del que es preveu en el Reial decret llei 5/2023; la Resolució d'11 de juliol de 2023, de la presidenta del Consell d'Administració de l'Autoritat de Transport Metropolità de València (ATMV), per la qual es modifica la Resolució de 2 de març de 2023, de la presidenta del Consell d'Administració de l'Autoritat de Transport Metropolità de València, per la qual s'aproven les tarifes i els títols de transport de coordinació o d'integració i d'altres títols propietat de l'Autoritat de Transport Metropolità de València; la Resolució d'11 de juliol de 2023, de la presidenta del Consell d'Administració de l'Autoritat de Transport Metropolità de València, per la qual es modifica la Resolució de 23 de gener de 2023, de la presidenta del Consell d'Administració de l'Autoritat de Transport Metropolità de València, per la qual es modifica la Resolució de 28 de desembre de 2022, de la presidenta del Consell d'Administració de l'Autoritat de Transport Metropolità de València, per la qual s'autoritza la reducció parcial temporal del preu de venda al públic de determinats títols propis de FGV per a viatjar per la xarxa de Metrovalencia, mesures la vigència de les quals es va prorrogar sis mesos mitjançant el Decret llei 14/2023, de 19 de desembre, del Consell, pel qual es prorroguen les reduccions temporals de tarifes en els servicis públics de transport competència de la Generalitat en 2024 per un període de sis mesos, i es modifica l'article 51.3.c), l'apartat quart de la disposició addicional novena i la disposició transitòria vint-i-quatrena del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, en relació amb la tramitació dels projectes territorials estratègics (PTE) i les DIC de regularització (DICR). Esta reducció temporal de tarifes es va establir fins al 31 de juliol de 2024.  
  
A més, a fi de coadjuvar a fer front a situacions de vulnerabilitat social i econòmica, i fomentar l'ús del transport públic i la mobilitat sostenible, es va promulgar el Decret llei 8/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la gratuïtat temporal per a joves menors de 31 anys en els servicis públics de transport per carretera competència de la Generalitat; la Resolució de data 14 de juliol de 2023 de la Conselleria de Política Territorial, Obres Públiques i Mobilitat per a aplicar una mesura anàloga en la xarxa de TRAM d'Alacant i en el TRAM de Castelló, i la Resolució del Consell d'Administració de l'Autoritat de Transport Metropolità de València de data 11 de juliol de 2023 per a l'aplicació d'esta en el seu àmbit de gestió, mesures la vigència de les quals també es va prorrogar pel Decret llei 14/2023, de 19 de desembre, del Consell. Esta gratuïtat temporal es va establir fins al 30 de juny de 2024.  
Actualment, perdura una taxa d'inflació que se situa encara lluny de l'objectiu a mitjà termini del Banc Central Europeu (2 %). En concret, la inflació anual es va situar el mes de maig passat en el 3,60 % i amb una inflació subjacent del 3,0 %.  
El mencionat Decret llei 14/2023, de 19 de desembre, que va estendre durant sis mesos les mesures de reducció de tarifes en el transport públic col·lectiu de competència de la Generalitat, es va promulgar encara amb la incertesa sobre l'abast i el possible finançament per part de l'Estat, que no s'ha concretat fins a la promulgació del Reial Decret llei 8/2023, de 27 de desembre, pel qual s'adopten mesures per a afrontar les conseqüències econòmiques i socials derivades dels conflictes a Ucraïna i al Pròxim Orient, així com per a pal·liar els efectes de la sequera, en què s'establix un sistema d'ajudes directes per a proporcionar suport financer a les comunitats autònomes i entitats locals que presten servici de transport col·lectiu urbà o interurbà, així com als ens locals supramunicipals que agrupen diversos municipis, creats per normes de rang legal i que presten servici de transport públic urbà col·lectiu, que complisquen determinades condicions.  
  
Així, en el capítol III del Reial decret llei 8/2023, de 27 de desembre, s'establix un sistema d'ajudes, amb la finalitat de bonificar un 30 % del preu del transport públic de competència autonòmica per a aquelles comunitats que acorden una bonificació addicional del 20 %, per a continuar aplicant una bonificació total del 50 % del preu per a les persones que viatgen habitualment en els transports públics de la seua competència, des de l'1 de gener de 2024, amb vigència fins al 31 de desembre de 2024, si bé podrà demorar-se l'inici fins a l'1 de febrer de 2024 si s'establixen mecanismes de compensació o devolució d'imports a les persones viatgeres pel termini en què s'haja demorat l'inici de la mesura. A l'efecte, s'ha optat per compensar les persones viatgeres estenent la vigència dels nous descomptes fins al 31 de gener de 2025.  
  
En este sentit, el present decret llei té per objecte la continuïtat de les mesures de reducció temporal del preu dels abonaments de transport i títols multiviatge i de la gratuïtat temporal per a persones joves en els servicis públics de transport terrestre competència de la Generalitat durant sis mesos més, així com l'establiment de les oportunes compensacions a percebre per part dels operadors de transport pel compliment d'estes obligacions en el cas dels servicis que s'operen mitjançant una concessió.  
  
II  
  
Pel que fa a les modificacions plantejades, l'article 44 de l'Estatut d'Autonomia de la Comunitat Valenciana preceptua que el Consell, en casos de necessitat extraordinària i urgent, podrà dictar disposicions legislatives provisionals per mitjà de decrets llei sotmesos a debat i votació en les Corts, tenint en compte el que s'establix en l'article 86 de la Constitució espanyola per als decrets llei que puga dictar el Govern d'Espanya.  
En este sentit, la necessitat extraordinària i urgent deriva:  
- d'una banda, de la necessitat de prorrogar la vigència de les reduccions temporals en les tarifes dels servicis públics de transport col·lectiu de competència de la Generalitat per a adequar-ho al termini establit en les ajudes concedides per l'Estat, amb les quals es financen parcialment i, en el cas de les persones joves menors de 31 anys, s'amplie per a la resta de l'any;  
- d'altra banda, la urgència amb la qual han d'escometre's estes pròrrogues justifica l'adopció d'este decret llei del Consell, el qual es configura com l'únic instrument jurídic possible per a dur-les a terme.  
La Generalitat ostenta la competència exclusiva en matèria de transports terrestres, sense perjuí del que disposen els números 20 i 21 de l'apartat 1) de l'article 149.1.15a de la Constitució espanyola, d'acord amb el que s'establix en l'article 49.1.15a de l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en relació amb el que s'establix en l'article 148.1.5a de la Constitució espanyola, que disposa que són competència de les comunitats autònomes «els ferrocarrils i les carreteres l'itinerari dels quals transcórrega íntegrament en el territori de la comunitat autònoma i, en els mateixos termes, el transport desenvolupat per estos mitjans o per cable».  
Este decret llei respon als principis de necessitat, eficàcia, proporcionalitat, seguretat jurídica, eficiència i transparència, exigits per la Llei 39/2015, del procediment administratiu comú de les administracions públiques. Pel que fa a la pròrroga de les reduccions temporals de tarifes en determinats servicis públics de transport competència de la Generalitat per un període de sis mesos, es complix amb el principi de necessitat, que ha quedat plenament justificat. Igualment, es complixen els principis de proporcionalitat, seguretat jurídica i eficiència, i es destaca que les mesures que incorpora són congruents amb l'ordenament jurídic i incorporen la millor alternativa possible considerant la situació d'excepcionalitat, ja que conté la regulació necessària i imprescindible per a la consecució dels objectius esmentats prèviament, igual que en la resta de les modificacions operades. La norma complix també, en totes les modificacions, amb el principi de proporcionalitat, ja que conté la regulació imprescindible per a atendre la necessitat d'establir les mesures extraordinàries que s'hi regulen. De la mateixa manera, s'ajusten al principi de seguretat jurídica, ja que són coherents amb la resta de l'ordenament jurídic. Pel que fa al principi d'eficiència, amb la reforma s'elimina l'obligatorietat d'un tràmit administratiu.  
  
Pel que fa al principi de transparència, en vista de la urgència per a l'aprovació d'esta norma, se n'exceptuen els tràmits de consulta pública i d'audiència i informació pública.  
Per tot això, i en virtut de les atribucions conferides per l'article 44.4 i 49.1. 15a de l'Estatut d'Autonomia de la Comunitat Valenciana, i l'article 58 de la Llei 5/1983, de 30 de desembre, del Consell, a proposta de la consellera de Medi Ambient, Aigua, Infraestructures i Territori, amb previ informe favorable de l'Advocacia General de la Generalitat, i amb prèvia deliberació del Consell, en la reunió de 28 de juny de 2024,  
  
  
DECRETE  
  
Article 1. Objecte  
1. Constituïx l'objecte d'esta norma la prolongació en el temps de les mesures de reducció temporal de les tarifes dels abonaments de transport i títols multiviatge establides en el Decret llei 9/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els servicis de transport terrestre competència de la Generalitat, per un període de sis mesos des de l'1 d'agost de 2023, prorrogades mitjançant el Decret llei 14/2023, de 19 de desembre, del Consell, pel qual es prorroguen les reduccions temporals de tarifes en els servicis públics de transport competència de la Generalitat en 2024 per un període de sis mesos, i es modifica l'article 51.3.c), l'apartat quart de la disposició addicional novena i la disposició transitòria vint-i-quatrena del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, en relació amb la tramitació dels projectes territorials estratègics (PTE) i les DIC de regularització (DICR).  
  
Així mateix, constituïx objecte d'esta norma la prolongació en el temps de les mesures de gratuïtat temporal en el transport públic establides en el Decret llei 8/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la gratuïtat temporal per a joves menors de 31 anys en els servicis públics de transport per carretera competència de la Generalitat, prorrogades mitjançant el Decret llei 14/2023, de 19 de desembre, del Consell.  
  
2. Als servicis públics de transport col·lectiu gestionats per l'Autoritat de Transport Metropolità de València els resultarà d'aplicació el que s'establix en les disposicions addicionals primera a tercera.  
  
Article 2. Prolongació de les mesures de reducció temporal de les tarifes dels abonaments de transport i títols multiviatge  
La finalització del període previst en l'article 2 del Decret llei 9/2023, de 28 de juliol, del Consell, es produirà el 31 de gener de 2025. Esta data es prendrà com a referència per a la determinació, des de l'1 d'agost de 2024, de les referències temporals disposades en la resta de la norma citada.  
La reducció temporal del 50 % del preu dels abonaments de transport i els títols multiviatge s'aplicarà respecte al preu habitual a 31 de juliol de 2024, amb els descomptes admesos en l'article 3 del Decret llei 9/2023, de 28 de juliol, del Consell.  
En tot cas, els concessionaris dels servicis públics de transport interurbà per carretera hauran de continuar complint fins al 31 de gener de 2025 amb les obligacions que s'establixen en el Decret llei 9/2023, de 28 de juliol, del Consell. La falta de compliment d'estes obligacions podrà comportar la pèrdua del dret a la percepció de les compensacions establides en l'article 5 d'este decret llei.  
  
  
Article 3. Prolongació de les mesures de gratuïtat temporal per a persones joves  
La finalització del període previst en l'article 2 del Decret llei 8/2023, de 28 de juliol, del Consell, es produirà el 31 de desembre de 2024. Esta data es prendrà com a referència per a la determinació, des de l'1 de juliol de 2024, del que es disposa en la resta dels articles de la norma citada.  
En tot cas, els concessionaris dels servicis públics de transport interurbà per carretera hauran de continuar complint fins al 31 de desembre de 2024 amb les obligacions que s'establixen en el Decret llei 8/2023, de 28 de juliol, del Consell. La falta de compliment d'estes obligacions podrà comportar la pèrdua del dret a la percepció de les compensacions establides en l'article 5 d'este decret llei.  
  
  
Article 4. Finançament  
Les indemnitzacions als operadors de transport que es generen per l'aplicació del que es disposa en esta norma es finançaran amb càrrec a l'aplicació pressupostària O60273467.513B00.22891, per a la qual cosa hauran d'habilitar-se les modificacions pressupostàries que corresponga.  
Les necessitats de l'Autoritat de Transport Metropolità de València que es generen per aplicació del que es disposa en esta norma es finançaran amb càrrec a les transferències a favor de l'ATMV en la línia X0027, aplicació pressupostària E01720983.513B00.41173, per a la qual cosa hauran d'habilitar-se les modificacions pressupostàries que corresponga.  
Les necessitats de Ferrocarrils de la Generalitat Valenciana que, si és el cas, es generen per aplicació del que es disposa en esta norma es finançaran amb càrrec a les transferències a favor de FGV en la línia X0031, aplicació pressupostària H47490701.513B00.44647, per a la qual cosa hauran d'habilitar-se les modificacions pressupostàries que corresponga.  
  
Article 5. Compensació als concessionaris dels servicis públics de transport interurbà per carretera  
1. La Generalitat haurà de compensar, amb caràcter indemnitzador, els concessionaris de transport públic regular de viatgers per carretera d'ús general, siga quina siga la situació administrativa de la concessió, que apliquen efectivament les mesures establides en el present decret llei, pels ingressos menors obtinguts durant els mesos de l'aplicació, els costos d'implementació de la mesura i els costos financers en els quals pogueren haver incorregut, en els termes i les condicions disposats en l'article 6 i la disposició addicional segona del Decret llei 8/2023, de 28 de juliol, del Consell, en relació amb la gratuïtat temporal per a persones joves, així com en l'article 6 i la disposició addicional segona del Decret llei 9/2023, de 28 de juliol, del Consell, en relació amb la reducció temporal del 50 % de les tarifes d'abonaments de transport i títols multiviatge. A l'efecte, per a les reduccions temporals que s'apliquen a partir de l'1 d'agost de 2024 es prendrà com a referència el preu habitual dels títols de transport a 31 de juliol de 2024.  
  
2. Amb esta finalitat, mitjançant la resolució de la persona titular de la direcció general competent en matèria de transport es determinarà l'obertura i el termini per a la presentació dels certificats per a cada mesura prevista en el present decret llei, termini que haurà d'acabar abans que finalitze el mes d'abril de 2025, i posarà a la disposició dels concessionaris els models que contindran les dades que sostenen el certificat de la reducció d'ingressos.  
  
  
  
DISPOSICIONS ADDICIONALS  
  
Primera. Mesures de reducció temporal de tarifes dels abonaments de transport i títols multiviatge emesos per l'Autoritat de Transport Metropolità de València  
1. Es disposa la vigència fins al 31 de gener de 2025 de la reducció temporal del 50 % de les tarifes dels abonaments de transport i títols multiviatge, establida en la Resolució d'11 de juliol de 2023, de la presidenta del Consell d'Administració de l'Autoritat de Transport Metropolità de València (ATMV), per la qual es modifica la Resolució de 2 de març de 2023, de la presidenta del Consell d'Administració de l'Autoritat de Transport Metropolità de València, per la qual s'aproven les tarifes i títols de transport de coordinació o d'integració i d'altres títols propietat de l'Autoritat de Transport Metropolità de València.  
  
2. Els títols de transport adquirits dins del període de vigència d'esta reducció temporal de tarifes seran susceptibles d'utilització fins al 28 de febrer de 2025.  
3. Entre l'1 de març i el 30 de juny de 2025, els títols no consumits, adquirits amb la reducció temporal de tarifa prevista en esta disposició, podran canviar-se per un títol idèntic d'acord amb la tarifa que estiga vigent, i s'abonarà la diferència que corresponga.  
4. Les persones que hagueren obtingut el títol amb un descompte del 50 % amb anterioritat a l'entrada en vigor del present decret llei podran continuar utilitzant el títol durant la vigència d'esta.  
5. L'enviament a domicili dels suports personalitzats dels títols de coordinació o integració propietat de l'ATMV que se sol·liciten fins al 31 de gener de 2025 serà objecte de gratuïtat o reducció total del preu.  
  
  
Segona. Mesures de gratuïtat temporal per a persones joves establides en els títols d'integració emesos per l'Autoritat de Transport Metropolità de València  
1. Es disposa la gratuïtat temporal per a persones joves menors de 31 anys, fins al 31 de desembre de 2024, en els termes i les condicions que disposa la Resolució d'11 de juliol de 2023, de la presidenta del Consell d'Administració de l'Autoritat de Transport Metropolità de València, per la qual es modifica la Resolució de 28 de desembre de 2022, de la presidenta del Consell d'Administració de l'Autoritat de Transport Metropolità de València, per la qual s'acorda la gratuïtat o reducció total temporal del preu de venda al públic del títol SUMA Temporalitat, propietat de l'ATMV, i es modifiquen les condicions d'ús per a joves, amb efectes des de l'1 de juliol de 2024.  
2. Les persones joves menors de 31 anys que hagen obtingut el títol gratuït temporal amb anterioritat a l'entrada en vigor d'este decret llei podran continuar utilitzant el títol durant la vigència d'esta.  
  
  
Tercera. Mesures de reducció temporal de tarifes dels abonaments de transport i títols multiviatge propis de FGV per a viatjar per la xarxa de Metrovalencia  
1. Es disposa la vigència fins al 31 de gener de 2025 de la reducció temporal del 50 % de les tarifes dels abonaments de transport i títols multiviatge, establida en la Resolució d'11 de juliol de 2023, de la presidenta del Consell d'Administració de l'Autoritat de Transport Metropolità de València, per la qual es modifica la Resolució de 23 de gener de 2023, de la presidenta del Consell d'Administració de l'Autoritat de Transport Metropolità de València, per la qual es modifica la Resolució de 28 de desembre de 2022, de la presidenta del Consell d'Administració de l'Autoritat de Transport Metropolità de València, per la qual s'autoritza la reducció parcial temporal del preu de venda al públic de determinats títols propis de FGV per a viatjar per la xarxa de Metrovalencia.  
2. Quan es tracte de títols de transport de vigència anual, s'arbitraran els mecanismes que permeten l'aplicació d'esta reducció proporcionalment al període de convivència de la vigència del títol de què es tracte dins del període de l'1 d'agost de 2024 fins al 31 de gener de 2025.  
  
3. Els títols adquirits dins del període de vigència d'esta reducció temporal de tarifes seran susceptibles d'utilització fins al 28 de febrer de 2025, excepte el títol Tuin, que vorà actualitzat el saldo en euros consumit per viatge a partir de l'1 de febrer de 2025.  
4. Entre l'1 de març i el 30 de juny de 2025, els títols diferents del títol Tuin no consumits, adquirits amb la reducció temporal de tarifa prevista en esta disposició, podran canviar-se per altres títols propis de Metrovalencia, i s'abonarà la diferència que corresponga.  
  
Quarta. Mesures de reducció temporal de les tarifes dels títols integrats de transport del sistema TAM d'Alacant i el transport metropolità de Castelló, així com dels títols propis de la xarxa del TRAM d'Alacant  
1. Es disposa la vigència fins al 31 de gener de 2025 de la reducció temporal del 50 % de les tarifes dels abonaments de transport i títols multiviatge, establida en la Resolució de 14 de juliol de 2023, de la Conselleria de Política Territorial, Obres Públiques i Mobilitat, relativa a la reducció temporal del 50 % de les tarifes dels títols integrats de transport del sistema TAM d'Alacant i el transport metropolità de Castelló, així com dels títols de transport propis de la xarxa del TRAM d'Alacant, a l'empara del que es preveu en el Reial Decret llei 5/2023.  
  
2. Els títols de transport adquirits dins del període de vigència d'esta reducció temporal de tarifes seran susceptibles d'utilització fins al 28 de febrer de 2025.  
3. Entre l'1 de març i el 30 de juny de 2025, els títols no consumits, adquirits amb la reducció temporal de tarifa prevista en esta disposició, podran canviar-se per un títol idèntic d'acord amb la tarifa que estiga vigent, i s'abonarà la diferència que corresponga.  
4. Les persones que hagen obtingut el títol amb un descompte del 50 % amb anterioritat a l'entrada en vigor del present decret llei podran continuar utilitzant el títol durant la vigència d'esta.  
  
Quinta. Mesures de gratuïtat temporal per a les persones joves en els servicis de transport públic en el TRAM de Castelló i en la xarxa del TRAM d'Alacant  
1. Es disposa la gratuïtat temporal per a persones joves menors de 31 anys, fins al 31 de desembre de 2024 en els termes i les condicions que disposa la Resolució de 14 de juliol de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per als joves entre l'1 d'agost i el 31 de desembre de 2023 dels servicis de transport públic en el TRAM de Castelló i la xarxa del TRAM d'Alacant, amb efectes des de l'1 de juliol de 2024.  
2. Les persones joves menors de 31 anys que hagen obtingut el títol gratuït temporal amb anterioritat a l'entrada en vigor d'este decret llei podran continuar utilitzant el títol durant la vigència d'esta.  
  
  
Sexta. Increment d'expedicions en els servicis públics de transport per carretera  
Els concessionaris dels servicis públics de transport per carretera competència de la Generalitat, de conformitat amb el que s'establix en l'article 93 del Reial decret 1211/1990, de 28 de setembre, pel qual s'aprova el Reglament de la Llei d'ordenació dels transports terrestres, ajustaran la seua oferta de servici a fi d'atendre els increments de demanda que es produïsquen per l'aplicació de les mesures temporals previstes en este decret llei.  
  
Setena. Aplicació de la gratuïtat temporal per a joves menors de 31 anys entre l'1 i el 31 de juliol de 2024  
1. Els concessionaris de transport regular de viatgers per carretera competència de la Generalitat, siga quina siga la situació administrativa de la concessió, que entre l'1 i el 31 de juliol de 2024 hagen continuat aplicant la gratuïtat temporal per a joves menors de 31 anys en els termes establits en els articles 2 i 3 del Decret llei 8/2023, de 28 de juliol, del Consell, tindran dret a les compensacions establides en l'article 6. A este efecte, es prendrà com a referència el preu habitual dels títols de transport el 31 de juliol de 2023.  
2. En tot cas, els concessionaris també hauran d'haver complit amb l'obligació d'informació sobre la venda i utilització dels títols referida al període entre l'1 i el 31 de juliol de 2024 en els termes i terminis que disposa l'article 4 del Decret llei 8/2023, de 28 de juliol, del Consell.  
  
DISPOSICIÓ DEROGATÒRIA  
  
Única  
Queden derogades totes les disposicions d'igual o inferior rang que s'oposen al que es disposa en la present llei.  
  
  
DISPOSICIONS FINALS  
  
Primera. Habilitació per al desplegament reglamentari, aplicable al que es preveu en este decret llei  
El Consell podrà dictar totes les disposicions que siguen necessàries per al desplegament, l'execució i el compliment del que es disposa en el present decret llei. Així mateix, la persona titular de la conselleria competent en matèria de transports podrà dictar tots els actes i disposicions reglamentaris que siguen necessaris en els supòsits en els quals este decret llei atribuïx expressament la competència a la conselleria, d'acord amb la Llei 5/1983, de 30 de desembre, del Consell.  
  
Segona. Finalització anticipada de les mesures de reducció temporal de les tarifes en els servicis públics de transport, aplicable al que es preveu en este decret llei  
La persona titular de la conselleria competent en matèria de transport, mitjançant una resolució motivada, podrà dictar la finalització anticipada de les reduccions temporals de tarifes en els servicis públics de transport de competència de la Generalitat, previstes en este decret llei.  
  
Tercera. Entrada en vigor  
Este decret entrarà en vigor l'endemà de ser publicat en el Diari Oficial de la Generalitat Valenciana.  
  
Castelló de la Plana, 28 de juny de 2024  
  
El president de la Generalitat,  
CARLOS MAZÓN GUIXOT  
  
  
La consellera de Medi Ambient, Aigua, Infraestructures i Territori,  
SALOMÉ PRADAS TEN


Còpia Permalink ELI